钦定古今图书集成/明伦汇编/家范典/第064卷 > 《赠弟士龙》晋·陆机
## 钦定古今图书集成/明伦汇编/家范典/第064卷 > 《赠弟士龙》晋·陆机

余弱年夙孤，与弟士龙衔恤丧庭。续会逼王命，墨绖即戎，时并萦发，悼心告别。渐历八载，家邦颠覆，凡厥同生，雕落殆半。收迹之日，感物兴哀。而龙又先在四时，迫当祖载，二昆不容逍遥，衔痛东征，遗情西慕。故作是诗，以寄其哀苦焉。

于穆予宗，禀精东岳。诞育祖考，造我南国。南国克靖，
实由洪绩。惟帝念功，载繁其锡。其锡惟何？元冕衮衣，
金石假乐。旄钺授威，匪威是信，称平远德。奕世台衡，
扶帝紫极。

笃生三昆，克明克俊。遵涂结辙，承风袭问。帝曰“钦哉，
纂戎列祚。双组式带，绶章载路。即命荆楚，对扬休顾。
肇敏厥绩，武功聿举。烟煴芳素，绸缪江浒。昊天不吊，
胡宁弃予。”

嗟予人斯，胡德之微。阙彼遗轨，则此顽违。王事靡盬，
旍斾屡振。委籍旧戈，统厥征人。祈祈征人，载肃载闲。
骙骙戎马。有〈阙〉《有翰》“昔子翼考，惟斯伊抚。今予小子，
缪寻永绪。”

“有命自天。崇替靡常。王师乘运，席卷江湘。”虽〈阙二字〉《守》
“守从武臣，守局下列，譬彼飞尘。洪波雷击，与众同泯。
颠跋西夏，收迹旧京。俯惭堂构，仰慒先灵。孰云忍愧，
寄之我情。”

伊我俊弟，咨尔士龙。怀袭瑰玮，播殖清风。非德莫勤，
非道莫弘。垂翼东畿，耀颖名邦。“绵绵洪统，非尔孰崇。
依依同生，恩笃情结。义存并济，胡乐之悦？愿尔偕老，
携手黄发。”

昔我西征，扼腕川湄。掩涕即路，耀袂长辞。六龙促节，
逝不我待。自往迄兹，旷年八祀。悠悠我思，非尔焉在。
昔并垂发，今也将老。衔哀茹戚，契阔充饱。嗟我人斯，
胡恤之早。

天步多艰，性命难誓，常惧陨毙，孤魂殊裔。存不阜物，
没不增壤，生若朝风，死犹绝景。视彼浮游，方之侨客。
眷此黄庐，譬之毙宅，匪身是𠫤。亮会伊惜，其惜伊何？
言纡其思。其思伊何？悲彼旷载。

出车戒涂，言告言归。蓐食惊驾，夙兴宵驰。濛雨之阴，
照月之辉。陆陵峻阪，川越洪漪。爰届爰止，步彼高堂。
失尔《羽迈》，良愿中荒。我心永怀，匪悦匪康。

昔我斯逝，兄弟孔仁。今我来思，或雕或疚。昔我斯逝，
族有馀荣。今我来思，堂有哀声。我行其道，鞠为茂草。
我履其房，物存人亡。拊膺涕泣，血泪徬徨。

企伫朔路，言送尔归。心存言宴，目想容辉。迫彼窀穸，
载驱东路。继其桑梓，肆力丘墓。“婉兮娈兮”，兴怀罔极。
眷言顾之，使我心恻。